C 514/17

Objava zahtjeva za odobrenje izmjene specifikacije proizvoda koja nije manja u skladu s člankom 50. stavkom 2. točkom (a) Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

(2021/C 514/05)

Ova je objava temelj za podnošenje prigovora na zahtjev za izmjenu u skladu s člankom 51. Uredbe (EU) br. 1151/2012 Europskog parlamenta i Vijeća (1) u roku od tri mjeseca od datuma ove objave.

ZAHTJEV ZA ODOBRENJE IZMJENE KOJA NIJE MANJA U SPECIFIKACIJI PROIZVODA ZAŠTIĆENE OZNAKE IZVORNOSTI/ZAŠTIĆENE OZNAKE ZEMLJOPISNOG PODRIJETLA

Zahtjev za odobrenje izmjene u skladu s člankom 53. stavkom 2. prvim podstavkom Uredbe (EU) br. 1151/2012

„Carne de Ávila”

EU br.: PGI-ES-0093-AM02 – 12. prosinca 2019..

ZOI ( ) ZOZP (X)

1. Skupina koja podnosi zahtjev i legitiman interes

Consejo Regulador de la Indicación Geográfica Protegida „Carne de Ávila” (Regulatorni odbor za ZOZP „Carne de Ávila”) Padre Tenaguillo 8 05004 Ávila Španjolska

Tel. +34 920 35 22 28

E-pošta: consejoregulador@carnedeavila.org

Regulatorni odbor službeno je priznat kao upravljačko tijelo za ZOZP „Carne de Ávila” u skladu s prvom dodatnom odredbom Zakona o transregionalnim zaštićenim oznakama izvornosti i zaštićenim oznakama zemljopisnog podrijetla (Zakon 6/2015 od 12. svibnja 2015.), a među njegovim je posebnim dužnostima predlaganje izmjena specifikacije proizvoda.

2. Država članica ili treća zemlja

Španjolska

3. Rubrika specifikacije proizvoda na koju se primjenjuje (primjenjuju) izmjena (izmjene)

☐ Naziv proizvoda

☒ Opis proizvoda

☒ Zemljopisno područje

☒ Dokaz o podrijetlu

☒ Metoda proizvodnje

☐ Povezanost sa zemljopisnim područjem

☒ Označivanje

☒ Ostalo (nadzorno tijelo, nacionalni zahtjevi)

4. Vrsta izmjene (izmjena)

☒ Izmjena specifikacije proizvoda registriranog ZOI-ja ili ZOZP-a koja se ne može smatrati manjom izmjenom u skladu s člankom 53. stavkom 2. trećim podstavkom Uredbe (EU) br. 1151/2012.

☐ Izmjena specifikacije proizvoda registriranog ZOI-ja ili ZOZP-a za koji nije objavljen jedinstveni dokument (ili istovrijedan dokument), koja se ne može smatrati manjom izmjenom u skladu s člankom 53. stavkom 2. trećim podstavkom Uredbe (EU) br. 1151/2012.

5. Izmjena (izmjene)

5.1. Opis proizvoda

Odjeljak B specifikacije proizvoda („Opis proizvoda”) i odjeljak 3.2. jedinstvenog dokumenta („Opis proizvoda na koji se odnosi naziv iz točke 1.”) izmijenjeni su kako bi se ispravilo upućivanje na klasifikaciju SEUROP.

U odlomku je prethodno bilo navedeno:

„Trup može nositi ZOZP samo ako je njegova konformacija između kategorija O i U+, a prekrivenost masnim tkivom od 2 do 4 u skladu s europskim sustavom za razvrstavanje trupova.”

Sada glasi:

„Trup može nositi ZOZP samo ako je njegova konformacija između kategorija U+ i O, a prekrivenost masnim tkivom od 2 do 4 u skladu s europskim sustavom za razvrstavanje trupova.”

Tablici iz točke 3.2. jedinstvenog dokumenta („Opis proizvoda na koji se odnosi naziv iz točke 1.”) dodan je i red „S”.

Ovako je izgledala prethodna tablica:

Klasa prekrivenosti masnim tkivom 1 1+ 2– 2 2+ 3– 3 3+ 4– 4 4+ 5– 5 Konformacija E U+ X X X X X X X U X X X X X X X U– X X X X X X X R+ X X X X X X X R X X X X X X X R– X X X X X X X O+ X X X X X X X O X X X X X X X O– P+ P P–

Ovo je izmijenjena tablica:

Klasa prekrivenosti masnim tkivom 1 1+ 2– 2 2+ 3– 3 3+ 4– 4 4+ 5– 5 Konformacija S E U+ X X X X X X X U X X X X X X X U– X X X X X X X R+ X X X X X X X R X X X X X X X R– X X X X X X X O+ X X X X X X X O X X X X X X X O– P+ P P–

Obrazloženje izmjene rubrike „Opis proizvoda”:

Cilj je ove izmjene rubrike „Opis proizvoda” osigurati usklađenost s nomenklaturom koja se upotrebljava za goveđe meso od odraslih goveda u okviru sustava klasifikacije SEUROP.

5.2. Zemljopisno područje

Odjeljak C specifikacije proizvoda („Zemljopisno područje”) i odjeljak 4. jedinstvenog dokumenta („Sažeta definicija zemljopisnog područja”) izmijenjeni su jer se područje proizvodnje proširilo te uključuje sljedeća područja:

Tekst pod naslovom „Autonomna zajednica Andaluzija” prethodno je glasio:

„Autonomna zajednica Andaluzija:

Huelva: Sierra

Jaén: Sierra Morena

Sevilla: Sierra Norte”

Nakon što su dodani okruzi Pedroches, La Sierra i Campiña Baja (svi se nalaze u pokrajini Córdoba), tekst sada glasi:

Autonomna zajednica Andaluzija:

Córdoba: Pedroches, La Sierra i Campiña Baja

Huelva: Sierra

Jaén: Sierra Morena

Sevilla: Sierra Norte

Tekst pod naslovom „Autonomna zajednica Kastilja-La Mancha” prethodno je glasio:

„Autonomna zajednica Kastilja-La Mancha:

Ciudad Real: Montes Norte, Campo de Calatrava, Montes Sur i Pastos

Toledo: Talavera, Torrijos, Sagra-Toledo, La Jara, Montes de Navahermosa i Monte de los Yébenes”

Nakon što su dodani svi okruzi u pokrajini Guadalajara, tekst sada glasi:

Autonomna zajednica Kastilja-La Mancha:

Ciudad Real: Montes Norte, Campo de Calatrava, Montes Sur i Pastos

Guadalajara: svi okruzi

Toledo: Talavera, Torrijos, Sagra-Toledo, La Jara, Montes de Navahermosa i Monte de los Yébenes

Tekst pod naslovom „Autonomna zajednica Kastilja i León” prethodno je glasio:

„Autonomna zajednica Kastilja i León:

Ávila: svi okruzi

Burgos: Demanda

León: La Montaña de Riaño

Palencia: Guardo i Cervera

Salamanca: svi okruzi

Segovia: svi okruzi

Soria: Pinares

Valladolid: Centro, Sur i Sureste

Zamora: Sayago”

Nakon što je dodan okrug Sahagún u pokrajini León i okrug Duero Bajo u pokrajini Zamora, tekst sada glasi:

Autonomna zajednica Kastilja i León:

Ávila: svi okruzi

Burgos: Demanda

León: La Montaña de Riaño i Sahagún

Palencia: Guardo i Cervera

Salamanca: svi okruzi

Segovia: svi okruzi

Soria: Pinares

Valladolid: Centro, Sur i Sureste

Zamora: Sayago i Duero Bajo

Tekst pod naslovom „Autonomna zajednica Estremadura” prethodno je glasio:

„Autonomna zajednica Estremadura:

Cáceres: svi okruzi

Badajoz: Alburquerque, Mérida, Don Benito, Puebla Alcocer, Herrera Duque, Badajoz, Almendralejo, Olivenza, Jerez de los Caballeros i Llerena”

Nakon što su dodani okruzi Castuera i Azuaga u pokrajini Badajoz – što znači da su sad uključeni svi okruzi provincije – tekst sada glasi:

Autonomna zajednica Estremadura:

Cáceres: svi okruzi

Badajoz: svi okruzi

Obrazloženje izmjene područja proizvodnje:

Područje proizvodnje prošireno je kako bi obuhvaćalo sve poljoprivredne okruge u pokrajini Guadalajara, okruge Pedroches, La Sierra i Campiña Baja u pokrajini Córdoba, okrug Sahagún u pokrajini León, okrug Duero Bajo u pokrajini Zamora te okruge Castuera i Azuaga u pokrajini Badajoz.

Izmjena je opravdana jer novi okruzi imaju ista obilježja kao i oni koji su već bili dio područja proizvodnje utvrđenog u specifikaciji proizvoda. U tu je svrhu nadležnom tijelu na raspolaganje stavljena studija Katoličkog sveučilišta u Ávili (Studija kojom se podupire izmjena specifikacije proizvoda zaštićene oznake zemljopisnog podrijetla „Carne de Ávila”).

Postoje mnoge sličnosti između fizičkog okruženja i klime poljoprivrednih okruga koji su dodani u ovoj izmjeni te topografije, svojstva tla i klime okruga koji već čine dio područja proizvodnje.

Slični su načini upotrebe tla i vegetacija. Gospodarstva u novim okruzima u kojima se uzgaja pasmina Avileña Negra-Ibérica ispunjavaju sve zahtjeve iz specifikacije proizvoda povezane s genetikom, hranom za životinje, brojnosti stoke i praksama uzgoja.

Nadalje, budući da se novi okruzi nalaze u blizini postojećih te su vrlo slični u smislu fizičkog okruženja, klime i vegetacije, odobrenje ove izmjene područja proizvodnje ZOZP-a podrazumijevalo bi samo proširenje njegove trenutačne zemljopisne granice kako bi se obuhvatili okruzi koji graniče s područjem koji već čini dio područja proizvodnje ZOZP-a „Carne de Ávila” ili su njime okruženi.

Pokrajina Guadalajara (potrebno je dodati sve poljoprivredne okruge u toj pokrajini) graniči s pokrajinama Segovia, Madrid i Teruel, koje već čine dio područja proizvodnje utvrđenog u specifikaciji proizvoda. Sve su te pokrajine smještene na visoravni u središnjem dijelu Pirenejskog poluotoka, stoga dijele zemljopisne značajke. Osim toga, Guadalajara je iberijskim planinskim sustavom povezana sa Segovijom, Madridom i Teruelom, što znači da imaju jednak klimatski profil, tipičan za središnju visoravan, te jednako raznolik biljni svijet (hrast crnika, somina, bor, hrast i nešto bukove šume).

Pokrajina Córdoba graniči s pokrajinama koje su već uključene u zemljopisno područje navedeno u specifikaciji proizvoda: na zapadu s pokrajinama Sevilla i Badajoz, a na sjeveru s pokrajinama Badajoz i Ciudad Real. Córdoba se dijeli na tri zemljopisna područja: Sierra Morena na sjeveru, dolina Guadalquivir u središtu i Subbetički sustav na jugu. Područje koje je potrebno uključiti obuhvaća okruge Pedroches, La Sierra i Campiña Baja, koji graniče s pokrajinama Sevilla, Badajoz i Ciudad Real, a koje već čine dio područja proizvodnje utvrđenog u specifikaciji proizvoda.

Studija kojom se podupire izmjena specifikacije proizvoda zaštićene oznake zemljopisnog podrijetla „Carne de Ávila” dokazuje da nova područja dodana u ovoj izmjeni imaju ista prirodna obilježja kao zemljopisno područje koje je prvotno definirano u specifikaciji proizvoda, stoga između područja prije izmjene i područja nakon izmjene postoji poprilična ujednačenost, a pritom se ne narušava teritorijalni kontinuitet područja prije izmjene. Ta zajednička obilježja uglavnom su rezultat neposredne zemljopisne blizine okruga koji su uključeni u ovu izmjenu i onih koji već čine dio područja proizvodnje.

Pokrajine sadržane u prijedlogu izmjene odlikuju se različitim terenima: nizinama na vrhovima visoravni, prostranim dolinama i gorskim područjima. Među njima postoji velika sličnost jer je i krajolik trenutačnog područja proizvodnje neujednačen, s gorskim dolinama, uskim klisurama, šiljastim vrhovima, strmim padinama i prostranim visoravnima, kao i „dehesama” (tradicionalni poljoprivredno-silvo-pastoralni ekosustav u kojem se goveda uzgajaju ekstenzivno na siromašnom ili nepoljoprivrednom zemljištu), gdje je teren ujednačeniji.

U okrugu Duero Bajo prevladava „xerochrept”, tip tla pjeskovito-ilovaste teksture i s većim količinama pješčenjaka, konglomerata i detritusa. „Xerochrept” i „xerumbrept” tipovi su tla koji prevladavaju u okruzima pokrajine Guadalajara. „Xerumbrept” je glinasto-ilovaste teksture, s vapnencem koji prekriva temeljno gorje i naboranim formacijama kredne stijene. U pokrajini Córdoba prevladavaju „xerochrept” i „palexeralf”, a u nekim područjima i „chromoxerert”.

S obzirom na to da na zemljopisnom području koje je već utvrđeno u specifikaciji proizvoda prevladavaju tipovi tla „xerochrept” i „xerumbrept”, a u manjoj mjeri „haploxeralf” i „palexeralf”, postoje velike sličnosti u smislu svojstava tla i geološke podloge.

Nova područja odlikuju se i istim vrstama vegetacije koje se mogu pronaći na postojećem području proizvodnje ZOZP-a, a to su: šikare hrasta, bušin, žutilovka, timijan i Genista florida; hrast, somina, hrast crnika i stabla borovice u sustavu „dehesa”; i borove šume koje prevladavaju na planinskim područjima.

Na tim područjima prevladava „umjerena sredozemna klima” i „umjereno hladna sredozemna klima”. Okruzi Guadalajare imaju klimu koja je tipična za središnju visoravan (duga, suha, vruća ljeta; duge, oštre zime; te kratka i blaga proljeća i jeseni), godišnju količinu padalina od 700 do 900 milimetara te raznovrsnu vegetaciju (hrast, somina, hrast crnika, bor, i nešto bukove šume). Córdoba i njezini okruzi odlikuju se kontinentalno-sredozemnom klimom s blagim zimama, vrlo vrućim ljetima i godišnjom količinom padalina od 600 do 750 milimetara, a najviše je padalina od listopada do travnja.

Ti uvjeti odražavaju one koji su već utvrđeni u specifikaciji proizvoda i utječu na uzgojne prakse, koje uključuju sezonsko premještanje životinja i ekstenzivni uzgoj. Stoga postoje značajne razlike u okolišnim uvjetima s obzirom na široku distribuciju pasmine, područja u kojima se nastanila te način na koji se goveda premještaju s jedne površine za ispašu na drugu u okviru prakse sezonskog premještanja. Goveda pasu u „dehesama”, dolinama i planinama. U gorju su ljeta svježa, a zime vrlo hladne s jakim mrazevima. Međutim, „dehese” se odlikuju vrlo vrućim i suhim ljetima i blagim zimama.

Kad je riječ o pasmini, u specifikaciji proizvoda zahtijeva se da goveda pripadaju pasmini Avileña Negra-Ibérica ili da su prva generacija križanja te pasmine s pasminama Charolais ili Limousin na strani oca (Charolais i Limousin u Španjolskoj imaju status „ustaljene pasmine”).

U tom smislu novo zemljopisno područje koje je uključeno u ovu izmjenu odgovara prvobitnom području u povijesnom i poljoprivrednom kontekstu: kako je istaknuto u Studiji kojom se podupire izmjena specifikacije proizvoda zaštićene oznake zemljopisnog podrijetla „Carne de Ávila”, pasmina Avileña Negra-Ibérica tradicionalno je prisutna i već se stoljećima neprekidno uzgaja u tim pokrajinama.

Nadalje, oznaka „goveda Avileña Negra-Ibérica” dodjeljuje se toj pasmini pri okotu na gospodarstvu te se unosi i u matičnu knjigu za tu pasminu. U okruzima predloženima za uključivanje na popis područja ZOZP-a uzgojno valjane krave razvrstavaju se prema izgledu te se unose u matičnu knjigu za pasminu Avileña Negra-Ibérica. Isto vrijedi i za mužjake te pasmine koji se upotrebljavaju kako bi se ponovno uspostavio dovoljan broj ženki.

Uzgojno valjane krave pasmine Avileña Negra-Ibérica uzgajaju se upotrebom istih tehnika, ekstenzivnim uzgojem ili praksom sezonskog premještanja, čime se iskorištavaju dostupni prirodni resursi te štiti okoliš i osigurava dobrobit životinja.

Specifikacija proizvoda odnosi se na ekstenzivni uzgoj s niskim prinosom, u prosjeku od 0,2 do 0,4 grla stoke po hektaru na područjima na kojima pasmina tradicionalno pase. Studije pokazuju da se ekstenzivni uzgoj goveda primjenjuje na području koje je potrebno uključiti u specifikaciju proizvoda, na kojem poljoprivredna gospodarstva iskorištavaju prirodne resurse, a prinos im je ispod granice od 0,4 grla stoke po hektaru.

Gospodarstva u novim okruzima upotrebljavaju iste prakse uzgoja opisane u specifikaciji proizvoda, a odnose se na prirodni pripust.

Naposljetku, zemljopisno područje utvrđeno u postojećoj verziji specifikacije proizvoda proteže se na 12 172 491 hektara. Zatraženom izmjenom ono bi se povećalo za 20 % te bi mu se dodalo još 2 543 196 hektara.

To proširenje zemljopisnog područja odrazit će se u podacima o proizvodnji. Na temelju gospodarstava koja posluju na novim područjima koja je potrebno uključiti u specifikaciju proizvoda procjenjuje se da će povećanje iznositi 19 % ili približno 900 goveda godišnje, a te se brojke temelje na 4 700 trupova proizvedenih 2018.

Autori Studije kojom se podupire izmjena specifikacije proizvoda zaštićene oznake zemljopisnog podrijetla „Carne de Ávila” izvršili su izračun, a Ministarstvo poljoprivrede, ribarstva i prehrane stavilo je kartografske baze podataka na raspolaganje javnosti.

Potrebno je proširiti zemljopisno područje kako bi obuhvaćalo cijelo područje u Španjolskoj na kojem je pasmina Avileña Negra-Ibérica tradicionalno prisutna. Uostalom, pasmina je temelj proizvoda sa ZOI-jem „Carne de Ávila”. Izmjenom se uspostavlja povezanost i odnos između zemljopisnog područja i kvalitete proizvoda, njegovih svojstava i ugleda te drugih aspekata. Područje koje je potrebno dodati ima obilježja jednaka onima zemljopisnog područja s kojim se uspostavlja povezanost, a pri uzgoju pasmine na tom području upotrebljava se isti sustav.

5.3. Dokaz o podrijetlu

1. Izmijenjena je točka 2. odjeljka D specifikacije proizvoda („Dokaz da proizvod potječe iz područja”): „Sva goveda na stočarskim gospodarstvima koja su upisana u registre ZOZP-a pojedinačno su označena u skladu s važećim zakonodavstvom. Označivanje goveda pasmine Avileña Negra-Ibérica uključuje i njihovo upisivanje u matičnu knjigu pasmina s logotipom ZOZP-a i identifikacijskom oznakom koja se dodjeljuje životinji pri njezinu okotu, a koja se sastoji od akronima koji označava gospodarstvo podrijetla, nakon čega slijede posljednje dvije znamenke godine okota i redni broj u nizu okota na gospodarstvu te godine.” Taj je odlomak izmijenjen dodavanjem upućivanja na potrebu vođenja evidencije o korelaciji između službenih identifikacijskih oznaka i oznaka u matičnim knjigama pasmina te sada glasi: „Sva goveda na stočarskim gospodarstvima koja su upisana u registre ZOZP-a pojedinačno su označena u skladu s važećim zakonodavstvom. Goveda pasmine Avileña Negra-Ibérica upisuju se i u matičnu knjigu pasmina s identifikacijskom oznakom koja se dodjeljuje životinji pri njezinu okotu, a koja se sastoji od akronima koji označava gospodarstvo podrijetla, nakon čega slijede posljednje dvije znamenke godine okota i broj koji označava redoslijed u nizu okota na gospodarstvu u toj godini. Mora se voditi evidencija o korelaciji između službenih identifikacijskih oznaka i oznaka u matičnim knjigama pasmina.” Obrazloženje izmjene rubrike „Dokaz o podrijetlu”: Ova je izmjena napravljena radi pojašnjenja: kad je riječ o kontroli, usklađivanjem službenih identifikacijskih oznaka i oznaka u matičnim knjigama pasmina olakšava se provedba provjera i obavljanje inspekcija.

2. Na kraju točke 3. odjeljka D specifikacije proizvoda („Dokaz da proizvod potječe iz područja”) dodano je sljedeće: „Trupovi koji ispunjavaju zahtjeve specifikacije proizvoda moraju biti označeni i obilježeni tako da se mogu identificirati u svakom trenutku tijekom obrade. Nakon što se trupovi pregledaju kako bi se provjerila dodijeljena klasifikacija i njihova usklađenost sa zahtjevima za konformaciju, prekrivenost masnim tkivom i boju iz specifikacije proizvoda, u klaonici se moraju označiti svi trupovi za koje subjekt smatra da ispunjavaju uvjete za upotrebu zaštićene oznake zemljopisnog podrijetla.” Obrazloženje izmjene rubrike „Dokaz o podrijetlu”: Ova je izmjena napravljena radi pojašnjenja. Novi tekst pridonosi boljim kontrolama i posebnim provjerama koje se trebaju izvršiti u klaonicama jer se navođenjem aspekata koji se moraju ispitati pri označivanju trupa olakšavaju provjere usklađenosti.

5.4. Metoda proizvodnje

1. Odjeljak E specifikacije proizvoda („Metoda proizvodnje”) izmijenjen je radi brisanja točke 7. koja se odnosila na sporazume o partnerstvu i glasi: „Sporazumi o partnerstvu. Sporazumi o partnerstvu sklopit će se između ZOZP-a i prodajnih mjesta kako bi se osiguralo podrijetlo i kvaliteta goveđeg mesa stavljenog na tržište s oznakom ‚Carne de Ávila’”. Obrazloženje izmjene rubrike „Metoda proizvodnje”: Ova je izmjena napravljena radi pojašnjenja. Izbrisani odlomak nije bio pravilo koje se odnosilo na tehničke pojedinosti o tome kako se proizvod dobiva, označava ili pakira, stoga ne bi trebao biti dio tog odjeljka specifikacije proizvoda. Sklapanje sporazuma o partnerstvu usko je povezano s dužnostima promicanja i zaštite zaštićenog proizvoda, koje su povjerene Regulatornom odboru za ZOZP „Carne de Ávila” u skladu s člankom 16. stavkom 1. Zakona o transregionalnim zaštićenim oznakama izvornosti i zaštićenim oznakama zemljopisnog podrijetla (Zakon 6/2015 od 12. svibnja 2015.), a manje s metodom proizvodnje. Izbrisani stavak mogao se protumačiti i kao obvezan, a to bi bilo nepotrebno ograničenje. Stoga se brisanjem tog stavka uklanjanjaju informacije koje se ne smatraju relevantnima za proizvodnju, označivanje i/ili pakiranje proizvoda kako je utvrđeno u specifikaciji proizvoda, a svi ti postupci ostaju nepromijenjeni.

2. U odjeljku E točki 6. specifikacije proizvoda („Metoda proizvodnje”) dodano je sljedeće: „Subjekti koji filetiraju, pakiraju i označavaju proizvod za krajnje potrošače bit će podvrgnuti provjerama kako bi se osiguralo podrijetlo i kvaliteta zaštićenog goveđeg mesa te pravilna upotreba oznaka sukladnosti.” Obrazloženje izmjene rubrike „Metoda proizvodnje”: Ova je izmjena napravljena radi pojašnjenja: novi je odlomak pravilo o označivanju i pakiranju proizvoda, a dodan je radi jasnoće kad je riječ o subjektima koji označavaju ili pakiraju proizvod te olakšavanja provjera tih radnji.

5.5. Nadzorno tijelo

Izmijenjen je sljedeći tekst iz odjeljka G specifikacije proizvoda („Nadzorno tijelo”):

„Glavna uprava za prehrambenu industriju Ministarstvo poljoprivrede, hrane i okoliša Paseo Infanta Isabel, 1 28014 Madrid

Tel. +34 91 3475361/8477; Telefaks: +34 91 3475700

E-pošta: dgia@magrama.es

Glavna uprava za prehrambenu industriju preko Glavne poduprave za sustave kakvoće i ekološki uzgoj provjerava usklađenost s ovom specifikacijom proizvoda primjenom ‚Sustava provjere usklađenosti programa kvalitete za poljoprivredno-prehrambene proizvode koji nisu vino i koji su povezani sa zemljopisnim podrijetlom i zajamčeno tradicionalnim specijalitetima’, koji je dio Nacionalnog plana za nadzor prehrambenog lanca za razdoblje 2011.–2015., a plan je u nadležnosti tijela središnje državne uprave, koja primjenjuju sustav kazni utvrđen u Glavi III. Zakona o vinovoj lozi i vinu (Zakon 24/2003 od 10. srpnja 2003.).”

Podaci o nadzornom tijelu izmijenjeni su kako bi bili u skladu s trenutačnim ustrojem nadležnog tijela, uključujući internetsku stranicu tijela nadležnog za provjere usklađenosti te njegove podatke za kontakt. Odlomak sada glasi:

„ZOZP ‚Carne de Ávila’ u nadležnosti je Glavne uprave za prehrambenu industriju preko Glavne poduprave za sustave kakvoće i ekološki uzgoj. Provjere usklađenosti sa specifikacijom proizvoda provodi:

Agencia de Información y Control Alimentarios (Agencija za izvješćivanje o hrani i kontrolu hrane) Paseo Infanta Mercedes, 31 5a planta 28020 Madrid”

Obrazloženje izmjene rubrike „Nadzorno tijelo”:

Razlog za izmjenu jest zastarjelost opisa nacionalnog zakonodavstva koji je uključen u prethodnu verziju specifikacije proizvoda te njegova neprikladnost za potrebe predmetnog odjeljka. Dosadašnji tekst zamijenjen je podacima o tijelu za provjeru usklađenosti sa specifikacijom proizvoda u skladu s člankom 37. stavkom 1. točkom (b) Uredbe (EU) br. 1151/2012 Europskog parlamenta i Vijeća od 21. studenoga 2012. o sustavima kvalitete za poljoprivredne i prehrambene proizvode.

5.6. Označivanje

1. Točka 3. odjeljka H specifikacije proizvoda („Označivanje”) i odjeljak 3.6. jedinstvenog dokumenta („Posebna pravila za označivanje proizvoda na koji se odnosi registrirani naziv”) izmijenjeni su. Tekst je prethodno glasio: „Kad se meso otprema u komadima, oni se označavaju sekundarnim etiketama koje izdaje regulatorni odbor te sadržavaju iste podatke kao i etikete kojima se označavaju trupovi.” Novi tekst glasi: „Kad se meso otprema u komadima, oni se označavaju numeriranim sekundarnim etiketama koje izdaje regulatorni odbor, čime se omogućuje provjera sljedivosti proizvoda.” Obrazloženje izmjene rubrike „Označivanje”: Ova je izmjena izvršena radi prilagodbe točke 3. posebnom zakonodavstvu u tom području i trenutačnoj praksi. U specifikaciji proizvoda i jedinstvenom dokumentu bilo je utvrđeno da se isti podaci mogu navesti na etiketi (trupa), a to je problematično zbog načina na koje se komadi sad prodaju. Novim tekstom olakšava se primjena pravila iz odjeljka i usklađivanje s posebnim nacionalnim zakonodavstvom, čime se omogućuje praćenje proizvoda do prve serije te se, u svakom slučaju, olakšava provjera sljedivosti. Stoga je bilo potrebno izmijeniti odlomak i jednostavnijim tekstom olakšati njegovu provedbu te u svakom slučaju omogućiti i olakšati provjere sljedivosti proizvoda.

2. Upute za označivanje iz točke 4. odjeljka H specifikacije proizvoda („Označivanje”) dodane su točki 3.6. jedinstvenog dokumenta („Posebna pravila za označivanje proizvoda na koji se odnosi registrirani naziv”). Prije ove izmjene odlomak je glasio: „Osim obveznih podataka, etikete proizvoda s oznakom ‚Carne de Ávila’ moraju sadržavati najmanje sljedeće podatke: identifikacijsku oznaku regulatornog odbora, službenu identifikacijsku oznaku, datum klanja, broj trupa, logotip regulatornog odbora, logotip ZOZP-a Europske unije i barkod.” U skladu s predloženom izmjenom tekst ovog odlomka glasi: „Osim obveznih podataka, etikete proizvoda s oznakom ‚Carne de Ávila’ moraju sadržavati najmanje sljedeće podatke: referentni broj, identifikacijsku oznaku regulatornog odbora, službenu identifikacijsku oznaku, opis komada mesa, datum klanja, podrijetlo, broj odobrenja, mjesto obrade, broj trupa, logotip regulatornog odbora za ZOZP ‚Carne de Ávila’, logotip ZOZP-a Europske unije, barkod i naziv pod kojim se goveđe meso stavlja na tržište (‚ternera’ [teletina], ‚añojo’ [mlada junetina] ili ‚novillo’ [junetina])”. Obrazloženje izmjene rubrike „Označivanje”: Izmjenom se želi poboljšati usklađenost između specifikacije proizvoda i jedinstvenog dokumenta u tom pogledu: sad sadržavaju isti popis točaka koje je potrebno navesti na etiketama.

5.7. Nacionalni zahtjevi

Sljedeći popis zakonodavstva izbrisan je iz odjeljka I specifikacije proizvoda („Nacionalni zahtjevi”):

„Zakon o vinovoj lozi, vinu i alkoholu (Zakon 25/1970 od 2. prosinca 1970.)

Rješenje od 20. travnja 1988. o privremenom proglašavanju posebne oznake ‚Carne de Ávila’

Rješenje od 4. prosinca 1990., kojim se odobravaju odredbe posebne oznake ‚Carne de Ávila’ i njezina regulatornog odbora

Rješenje od 10. studenoga 1993. o izmjeni Rješenja od 4. prosinca 1990., kojim se odobravaju odredbe posebne oznake ‚Carne de Ávila’

Odluka Glavne uprave za prehrambenu industriju i tržišta od 27. travnja 2011. o izmjeni specifikacije proizvoda za zaštićenu oznaku zemljopisnog podrijetla ‚Carne de Ávila’

Zakon o transregionalnim zaštićenim oznakama izvornosti i zaštićenim oznakama zemljopisnog podrijetla (Zakon 6/2015 od 12. svibnja 2015.)”

Obrazloženje izmjene rubrike „Nacionalni zahtjevi”:

Ova upućivanja na zakonodavstvo izbrisana su jer je većina njih nakon izmjene i/ili stavljanja izvan snage zastarjela. Mogu se izbrisati i jer se odnose na opće zakonodavstvo i zbog toga što se Uredbom (EU) br. 1151/2012 Europskog parlamenta i Vijeća od 21. studenoga 2012. o sustavima kvalitete za poljoprivredne i prehrambene proizvode ne zahtijeva da specifikacija proizvoda sadržava odjeljak o „nacionalnim zahtjevima”.

JEDINSTVENI DOKUMENT

„Carne de Ávila”

EU br.: PGI-ES-0093-AM02 – 12. prosinca 2019..

ZOI ( ) ZOZP (X)

1. Naziv (nazivi) [ZOI-ja ili ZOZP-a]

„Carne de Ávila”

2. Država članica ili treća zemlja

Španjolska

3. Opis poljoprivrednog ili prehrambenog proizvoda

3.1. Vrsta proizvoda

Razred 1.1. Svježe meso (i nusproizvodi klanja)

3.2. Opis proizvoda na koji se odnosi naziv iz točke 1.

Goveda prikladna za proizvodnju mesa obuhvaćena ovim ZOZP-om moraju pripadati pasmini Avileña Negra-Ibérica ili prvoj generaciji križanja te pasmine s pasminama Charolais ili Limousin na strani oca (Charolais i Limousin u Španjolskoj imaju status „ustaljene pasmine”).

Goveda se razvrstavaju prema dobi:

„Ternera” (teletina): zaklana najkasnije u dobi od 12 mjeseci, nakon što s majkama provedu najmanje pet mjeseci;

„Añojo” (mlada junetina): odbijena od mlijeka najranije u dobi od pet mjeseci, zaklana u dobi od 12 do 24 mjeseca;

„Novillo” (junetina): zaklana u dobi od 24 do 48 mjeseci.

Trup može nositi ZOZP samo ako je njegova konformacija između kategorija U+ i O, a prekrivenost masnim tkivom od 2 do 4 u skladu s europskim sustavom za razvrstavanje trupova.

Klasa prekrivenosti masnim tkivom 1 1+ 2– 2 2+ 3– 3 3+ 4– 4 4+ 5– 5 Konformacija S E U+ X X X X X X X U X X X X X X X U– X X X X X X X R+ X X X X X X X R X X X X X X X R– X X X X X X X O+ X X X X X X X O X X X X X X X O– P+ P P–

Goveđe meso dobiveno od tih životinja čvrsto je na dodir, lagano vlažno i mekane konzistencije. Žive je boje koja varira od svjetlocrvene do grimiznocrvene, s masnim tkivom bijele do krem boje.

Meso s oznakom „Carne de Ávila” mora starjeti najmanje četiri dana.

3.3. Hrana za životinje (samo za proizvode životinjskog podrijetla) i sirovine (samo za prerađene proizvode)

Goveda se uzgajaju ekstenzivno i/ili se obavlja sezonsko premještanje životinja, čime se iskorištavaju lokalni pašnjaci i šumski resursi (grmlje i žirevi). Sezonsko premještanje životinja drevan je sustav uzgoja pri kojem čuvari stada iskorištavaju prirodne resurse tako što stoku u različito doba godine sele između različitih lokacija koje se međusobno nadopunjuju: planinskih pašnjaka tijekom ljeta i jeseni te prostranstava „dehesa” (tradicionalni poljoprivredno-silvo-pastoralni ekosustav u kojem se goveda uzgajaju ekstenzivno na siromašnom ili nepoljoprivrednom zemljištu), gdje tijekom zime i proljeća prevladava hrast (crnika i plutnjak). Goveda se uzgajaju ekstenzivno, s niskim prinosom – u prosjeku od 0,2 do 0,4 grla stoke po hektaru – na područjima na kojima pasmina tradicionalno pase: područja koja bi u suprotnom vjerojatno bila zapuštena. U vrijeme oskudice goveda se hrane dodacima koji sadržavaju žitarice, izvore bjelančevina i druge sirovine koje su uvijek biljnog podrijetla, kao i potrebnim mineralima i vitaminima.

3.4. Posebni proizvodni postupci koji se moraju provesti na određenom zemljopisnom području

Zemljopisno područje opisano u odjeljku 4. mjesto je na kojem se životinje namijenjene klanju kote, uzgajaju i tove, a radi se o istim gospodarstvima na kojima se uzgajaju njihove majke i koja prakticiraju ekstenzivni uzgoj.

3.5. Posebna pravila za rezanje, ribanje, pakiranje itd. proizvoda na koji se odnosi registrirani naziv

—

3.6. Posebna pravila za označivanje proizvoda na koji se odnosi registrirani naziv

Svaki trup koji nosi ovaj naziv ima niz etiketa kako bi se trup i komadi mogli identificirati i pratiti. Sustav označivanja funkcionira na sljedeći način:

1) etikete na trupu sadržavaju podatke u nastavku, osim podataka o vrsti komada mesa;

2) etikete na komadima mesa sadržavaju navedene podatke i vrstu komada (goljenica, unutarnja butina, stražnji vanjski dio buta itd.);

3) kad se meso otprema u komadima, oni se označavaju numeriranim sekundarnim etiketama koje izdaje regulatorni odbor, čime se omogućuje provjera sljedivosti proizvoda;

4) osim obveznih podataka, etikete proizvoda s oznakom „Carne de Ávila” moraju sadržavati najmanje sljedeće podatke: referentni broj, identifikacijsku oznaku regulatornog odbora, službenu identifikacijsku oznaku, opis komada mesa, datum klanja, podrijetlo, broj odobrenja, mjesto obrade, broj trupa, logotip regulatornog odbora za ZOZP „Carne de Ávila”, logotip ZOZP-a Europske unije, barkod i naziv pod kojim se goveđe meso stavlja na tržište („ternera” [teletina], „añojo” [mlada junetina] ili „novillo” [junetina]).

4. Sažeta definicija zemljopisnog područja

Goveda pasmine Avileña Negra-Ibérica uzgajaju se na području proizvodnje koje obuhvaća sljedeće poljoprivredne okruge (grupirani po pokrajinama i autonomnim zajednicama):

Autonomna zajednica Andaluzija:

Córdoba: okruzi Pedroches, La Sierra i Campiña Baja

Huelva: Sierra

Jaén: Sierra Morena

Sevilla: Sierra Norte

Autonomna zajednica Aragon:

Teruel: Serranía de Albarracín i Maestrazgo.

Autonomna zajednica Kastilja-La Mancha:

Ciudad Real: Montes Norte, Campo de Calatrava, Montes Sur i Pastos

Guadalajara: svi okruzi

Toledo: Talavera, Torrijos, Sagra-Toledo, La Jara, Montes de Navahermosa i Monte de los Yébenes

Autonomna zajednica Kastilja i León:

Ávila: svi okruzi

Burgos: Demanda

León: La Montaña de Riaño i Sahagún

Palencia: Guardo i Cervera

Salamanca: svi okruzi

Segovia: svi okruzi

Soria: Pinares

Valladolid: Centro, Sur i Sureste

Zamora: Sayago i Duero Bajo

Autonomna zajednica Estremadura:

Cáceres: svi okruzi

Badajoz: svi okruzi

Autonomna zajednica La Rioja: svi okruzi

Autonomna zajednica Madrid:

Lozoya Somosierra, Guadarrama, Area Metropolitana i Sur Occidental

Prerada se provodi u sljedećim poljoprivrednim okruzima (grupirani po pokrajinama i autonomnim zajednicama):

Autonomna zajednica Kastilja i León:

Ávila: svi okruzi

Salamanca: svi okruzi

Segovia: svi okruzi

Valladolid: Centro, Sur i Sureste

Autonomna zajednica Kastilja-La Mancha:

Toledo: Talavera i Sagra-Toledo

Autonomna zajednica Estremadura:

Cáceres: Cáceres, Trujillo, Brozas, Valencia de Alcántara, Plasencia i Hervás

Badajoz: Mérida, Badajoz i Olivenza

Autonomna zajednica Madrid:

Lozoya Somosierra, Guadarrama, Area Metropolitana i Sur Occidental

5. Povezanost sa zemljopisnim područjem

5.1. Posebnosti zemljopisnog područja

(a) Krajolik

Planinska područja odlikuju se nepristupačnim terenom i složenom topografijom, s gorskim dolinama, uskim klisurama, strmim padinama i prostranim visoravnima, koje ponekad mogu biti izložene jakim vjetrovima i mećavama. „Dehese” se odlikuju prostranim, blago brežuljkastim ravnicama na nadmorskim visinama od 300 do 1 200 metara.

(b) Klima

Postoje značajne razlike u klimatskim uvjetima, s obzirom na široku distribuciju pasmine i područja na kojima se nastanila, te u načinu na koji se goveda premještaju s jedne površine za ispašu na drugu u okviru prakse sezonskog premještanja. Goveda pasu u „dehesama”, dolinama i planinama. U gorju su ljeta svježa, a zime vrlo hladne s jakim mrazevima. Međutim, „dehese” se odlikuju vrlo vrućim i suhim ljetima i blagim zimama.

(c) Flora

Prakse uzgoja pasmine Avileña Negra-Ibérica povezane su s ekosustavima „dehesa”, u kojima prevladavaju pašnjaci, obrađene površine, šikare i šumska područja.

Postoje „dehese” u kojima prevladavaju isključivo pašnjaci, miješane „dehese” (tj. obrađene površine i pašnjaci) te područja prekrivena grmljem. Na „dehesama” na kojima prevladavaju isključivo pašnjaci s malo stabala rastu uglavnom hrast, somina, hrast crnika i stabla borovice. Na „dehesama” s obrađenim površinama i pašnjacima rastu hrast i hrast crnika, a goveda se hrane na strništima te zahvaljujući stablima (žirevi i lišće drveća).

Na planinskim travnjacima prevladavaju borove šume, koje su dio godine prekrivene snijegom, zbog čega je potrebna praksa sezonskog premještanja životinja.

5.2. Posebne značajke proizvoda

ZOZP „Carne de Ávila” ima sljedeća svojstva:

goveđe meso dobiveno od tih životinja čvrsto je na dodir, lagano vlažno i mekane konzistencije. Žive je boje koja varira od svjetlocrvene do grimiznocrvene, s masnim tkivom bijele do krem boje, a vrlo je cijenjeno zbog svoje mekoće te intenzivnog i kvalitetnog okusa.

5.3. Korelacija između zemljopisnog područja i kvalitete ili karakteristika proizvoda (za ZOI) odnosno određene kvalitete, ugleda ili drugih karakteristika proizvoda (za ZOZP)

Uzgojno valjane krave pripadaju autohtonoj pasmini Avileña Negra-Ibérica, koja je prisutna od davnina te se savršeno prilagodila uzgoju na predmetnom zemljopisnom području. Povećava se postotak te pasmine unutar ukupne stočne populacije.

U početku su to bile tegleće životinje, a nakon mehanizacije poljoprivrede ta se pasmina goveda počela uzgajati za proizvodnju goveđeg mesa. Kao rezultat toga uvedene su druge pasmine namijenjene rasplodu (na strani oca), a najviše se upotrebljavaju pasmine Charolais i Limousin.

Uzgoj ove autohtone pasmine goveda, koja se izrazito dobro prilagodila lokalnom okruženju, glavni je način na koji se mogu iskoristiti prirodni resursi, kao što su flora, pašnjaci, krmno bilje, grmlje i žirevi. Raznolika ishrana majki i posebna svojstva goveda pasmine Avileña Negra-Ibérica te križanja jedinki iz prvih križanja s pogodnijim pasminama čine goveđe meso jedinstvenim. Jedna je od najcjenjenijih vrsta mesa zbog svoje mekoće, intenzivnog i kvalitetnog okusa te žive boje, koja varira od svjetlocrvene do grimiznocrvene. Svojstva ovog goveđeg mesa u osnovi su rezultat zemljopisnog okruženja, hranidbe dostupne stoci – što je moguće jer se pasmina savršeno prilagodila uzgojnom sustavu koji se upotrebljava na zemljopisnom području – te specifičnosti pasmine.

Upućivanje na objavu specifikacije proizvoda

(članak 6. stavak 1. drugi podstavak ove Uredbe)

Revidirana verzija specifikacije proizvoda s izmjenama obuhvaćenima ovim zahtjevom za odobrenje izmjene dostupna je na:

https://www.mapa.gob.es/es/alimentacion/temas/calidad-diferenciada/pliegodecondicionesavila10062020_tcm30-511997.pdf

(1) SL L 343, 14.12.2012., str. 1.